CELEX: 52015PC0237
Language: lt
Date: 2015-05-27
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2013/463/ES dėl Kiprui skirtos makroekonominio koregavimo programos patvirtinimo

EUROPOS KOMISIJA
            Briuselis, 2015 05 27
            COM(2015) 237 final
            2015/0122(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas 2013/463/ES dėl Kiprui skirtos makroekonominio koregavimo programos patvirtinimo 
            
               
         
         
            
               AIŠKINAMASIS MEMORANDUMAS
            
            
               2012 m. birželio 25 d. Kipras paprašė finansinės pagalbos per Europos stabilumo mechanizmą (ESM). 2013 m. balandžio 25 d. Taryba nusprendė (Tarybos sprendimas 2013/236/ES), kad Kipras turi tiksliai įgyvendinti makroekonominio koregavimo programą, kuria turi būti sprendžiamos konkrečios rizikos, kurią kelia Kipras euro zonos finansiniam stabilumui, problemos ir kurios tikslas – greitai atkurti tvirtą ir tvarią ekonominę ir finansinę padėtį Kipre. Įsigaliojus Reglamentui (ES) Nr. 472/2013, Tarybos sprendimas 2013/236/ES buvo pakeistas Įgyvendinimo sprendimu 2013/463/ES. 
            
            
               2013 m. balandžio 24 d. ESM valdytojų taryba iš esmės nusprendė suteikti Kiprui stabilumo paramą, patvirtino Susitarimo memorandumą dėl specialių ekonominės politikos sąlygų (toliau – Susitarimo memorandumas) ir leido Komisijai jį pasirašyti ESM vardu. 2013 m. gegužės 8 d. ESM direktorių taryba patvirtino susitarimą dėl finansinės pagalbos programos. Trejų metų programa apima laikotarpį nuo 2013 m. vidurio iki 2016 m. kovo 31 d.
            
            
               Makroekonominio koregavimo programos tikslas – atgauti finansų rinkos pasitikėjimą, atkurti tvirtą makroekonominę pusiausvyrą ir sudaryti sąlygas grįžti prie tvaraus ekonomikos augimo. Kad būtų pasiekti šie tikslai, programa pagrįsta trimis ramsčiais. Pirmasis ramstis – finansų sektoriaus strategija, grindžiama šio sektoriaus finansų įstaigų restruktūrizavimu ir mažinimu, taip pat sektoriaus priežiūros stiprinimu siekiant spręsti kapitalo ir likvidumo problemas. Antrasis ramstis – plataus užmojo fiskalinio konsolidavimo strategija, grindžiama 2012 m. pradėtu konsolidavimu, visų pirma taikant einamųjų pirminių išlaidų mažinimo, valdžios sektoriaus pajamų didinimo, viešojo sektoriaus veikimo gerinimo ir fiskalinio konsolidavimo išlaikymo vidutinės trukmės laikotarpiu priemones. Taip siekiama panaikinti perviršinį valdžios sektoriaus deficitą ir stabiliai mažinti bendrosios valstybės skolos ir BVP santykį vidutinės trukmės laikotarpiu. Valdžios institucijos yra įsipareigojusios iki 2016 m. sumažinti deficitą, kad jis neviršytų 3 % BVP. Ir toliau turėtų būti sėkmingai naudojami struktūriniai ir kiti ES fondai, įgyvendinamos ES politikos iniciatyvos darbo vietoms kurti ir augimui skatinti. Šios priemonės padės Kiprui pasiekti ilgalaikį augimą. Trečiasis ramstis – plataus užmojo struktūrinių reformų darbotvarkė, kuri skirta konkurencingumui bei tvariam ir subalansuotam augimui remti, atsižvelgiant į 2012 m. konkrečiai Kiprui skirtas rekomendacijas, ir kuria sudaromos sąlygos šalinti makroekonominį disbalansą. Remiantis 2013 m. balandžio 22 d. Tarybos rekomendacija dėl Jaunimo garantijų iniciatyvos nustatymo
                  1
               , turėtų būti suteikiama daugiau galimybių jaunimui ir gerinamos jo įsidarbinimo perspektyvos. 
            
            
               Pagal Įgyvendinimo sprendimo 2013/463/ES 1 straipsnio 2 dalį Komisija kartu su ECB ir prireikus su TVF atliko šeštą peržiūrą, siekdama įvertinti pažangą įgyvendinant sutartas priemones, taip pat šių priemonių veiksmingumą ir jų ekonominį bei socialinį poveikį. Dėl to tarnybų lygmeniu susitarta atnaujinti Susitarimo memorandumą finansų sektoriaus reformos, fiskalinės politikos ir struktūrinių reformų srityse. Finansų sektoriuje, po visiško išorės ribojamųjų priemonių liberalizavimo 2015 m. balandžio 6 d., valdžios institucijos įsipareigojo toliau atidžiai stebėti bankų sektoriaus likvidumo padėtį. Be to, pagal patikslintą Susitarimo memorandumą reikalaujama papildomų priemonių, kuriomis būtų sprendžiamas bendrovių ir namų ūkių sektorių įsiskolinimo klausimas ir toliau stiprinama ilgalaikio tvaraus privačiojo sektoriaus skolos restruktūrizavimo sistema, įskaitant neveiksnių paskolų restruktūrizavimo ir strateginio įsipareigojimų nevykdymo tyrimo tikslus. Be to, reikalaujama imtis priemonių, kuriomis būtų reformuojama pensijų ir draudimo priežiūra. Dėl naujosios nemokumo ir nuosavybės teisės netekimo sistemos patikslintame Susitarimo memorandume reikalaujama, kad valdžios institucijos nuolatos stebėtų sistemos įgyvendinimą ir veikimo rezultatus ir užtikrintų, kad ji atitiktų savo tikslus ir principus, ir prireikus priimtų pakeitimus. Į jį taip pat įtraukti du prioritetiniai veiksmai, būtent pateikti teisės akto pasiūlymą, kuriuo leidžiamas paskolų pardavimas, ir teisės akto pasiūlymą, kuriuo užtikrinama, kad išduoti nuosavybės dokumentai būtų nedelsiant perduodami nekilnojamojo turto pirkėjams, kartu apsisaugant nuo piktnaudžiavimo. 
            
            
               Fiskalinės politikos srityje siekiant atsižvelgti į 2015 m. pirmo ketvirčio fiskalinius rezultatus pirminio balanso 2015 m. tikslas turėtų būti padidintas iki ne mažiau kaip 264 mln. EUR pertekliaus (1,5 % BVP), o 2016–2018 m. pirminio pertekliaus tikslas turėtų būti iš naujo patikslintas, taip pat kad atitiktų koregavimo planą, nurodytą Stabilumo ir augimo pakte. Fiskalinių ir struktūrinių bei struktūrinių reformų srityje pagal patikslintą Susitarimo memorandumą dabar numatoma iki 2017 m. įgyvendinti Nacionalinę sveikatos sistemą (NHS). Pajamų administravimo ir mokestinių prievolių vykdymo klausimu pagal Susitarimo memorandumą numatoma, kad, sukūrus bendrą registracijos procesą ir patvirtinus naują mokesčių procedūros kodeksą, pradės veikti naujoji integruota mokesčių agentūra. Dėl viešojo administravimo reformos pagal patikslintą Susitarimo memorandumą reikalaujama, kad po horizontaliosios peržiūros pagal 2015 m. priimtą reformos planą, kuriuo sprendžiamas darbo užmokesčio nustatymo mechanizmo klausimas, būtų įvesta nauja vertinimo bei paaukštinimo tarnyboje sistema ir didinamas darbuotojų judumas. Socialinės paramos sistemos reformos klausimu patikslintame Susitarimo memorandume pateikiamas bendras požiūris į išmokas, kurio pagrindu stebėsenos skyrius pateiks galutinę paramos sistemos reformos vertinimo ataskaitą. Susitarimo memorandume taip pat reikalaujama, kad valdžios institucijos pateiktų pasiūlymų dėl neįgalumo ir studentų išmokų konsolidavimo. Būsto rinkos reguliavimo klausimu įtraukti papildomi reikalavimai paspartinti nuosavybės dokumentų išdavimą. Turizmo srityje bus parengtas tyrimas, papildysiantis nacionalinę turizmo strategiją, kuri yra ekonomikos augimo veiksmų plano dalis. Energetikos srityje valdžios institucijos pasirinks priimtiniausią dujų ir elektros energijos reguliavimo tvarką ir rinkos organizavimą pagal pokyčius, susijusius su Kipro elektros energijos administracijos išskaidymu. 
            
            
               Siūlomu sprendimu bus užtikrintas visiškas Sutartimi dėl Europos Sąjungos veikimo (SESV) sukurtos Europos Sąjungos daugiašalės priežiūros sistemos ir politikos sąlygų, kuriomis paremta ekonomikos koregavimo programa, nuoseklumas. Visų pirma Reglamento (ES) Nr. 472/2013 10 straipsniu numatytas ataskaitų teikimo ir stebėsenos prievolių nuoseklumas. 
            
            
               2015/0122 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas 2013/463/ES dėl Kiprui skirtos makroekonominio koregavimo programos patvirtinimo 
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2013 m. gegužės 21 d. Europos Parlamento ir Tarybos reglamentą (ES) Nr. 472/2013 dėl euro zonos valstybių narių, kurios turi didelių finansinio stabilumo sunkumų arba kurioms tokie sunkumai gresia, ekonominės ir biudžeto priežiūros griežtinimo
                  2
               , ypač į jo 7 straipsnio 2 ir 5 dalis,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Reglamentas (ES) Nr. 472/2013 taikomas valstybėms narėms, kurios jo įsigaliojimo metu jau gauna finansinę pagalbą, įskaitant pagalbą per Europos stabilumo mechanizmą (ESM);
            
            
               (2)Reglamentu (ES) Nr. 472/2013 yra nustatytos valstybėms narėms, kurios gauna finansinę pagalbą, skirtos makroekonominio koregavimo programos patvirtinimo taisyklės, kurios turi atitikti ESM steigimo sutarties nuostatas; 
            
            
               (3)atsižvelgdama į 2012 m. birželio 25 d. Kipro prašymą dėl finansinės pagalbos per ESM, 2013 m. balandžio 25 d. Sprendimu 2013/236/ES
                  3
                Taryba nusprendė, kad Kipras turi tiksliai įgyvendinti makroekonominio koregavimo programą;
            
         
         
            
               (4)2013 m. balandžio 24 d. ESM Valdytojų taryba iš principo nusprendė suteikti Kiprui stabilumo paramą, patvirtino Susitarimo memorandumą dėl specialių ekonominės politikos sąlygų ir leido Komisijai jį pasirašyti ESM vardu;
            
            
               (5)įsigaliojus Reglamentui (ES) Nr. 472/2013, makroekonominio koregavimo programa priimta kaip Tarybos įgyvendinimo sprendimas
                  4
               . Remiantis Reglamento (ES) Nr. 472/2013 7 straipsnio 2 dalimi teisinio aiškumo ir tikrumo sumetimais programa buvo priimta iš naujo. Programos esmė liko identiška Tarybos sprendimu 2013/236/ES patvirtintos programos esmei, bet į ją įtraukti ir peržiūros, atliktos pagal Sprendimo 2013/236/ES 1 straipsnio 2 dalį, rezultatai. Kartu buvo panaikintas Tarybos sprendimas 2013/236/ES;
            
            
               (6)Tarybos įgyvendinimo sprendimas 2013/463/ES jau iš dalies pakeistas Sprendimu 2014/169/ES ir Sprendimu 2014/919/ES. Atsižvelgiant į naujausius pokyčius, jį reikia vėl iš dalies pakeisti;
            
            
               (7)pagal Tarybos įgyvendinimo sprendimo 2013/463/ES 1 straipsnio 2 dalį Komisija kartu su ECB ir TVF atliko šeštą peržiūrą, siekdama įvertinti pažangą įgyvendinant sutartas priemones, taip pat šių priemonių veiksmingumą ir jų ekonominį bei socialinį poveikį. Dėl to reikėtų pokyčių finansų sektoriaus reformos, fiskalinės politikos ir struktūrinių reformų srityse, atsižvelgiant į veiksmus, kurių Kipro valdžios institucijos ėmėsi iki 2015 m. pirmo ketvirčio, visų pirma, kiek tai susiję su: i) tolesniu atidžiu bankų sektoriaus likvidumo padėties stebėjimu; ii) draudimo bendrovių ir pensijų fondų reglamentavimo ir priežiūros racionalizavimu; iii) papildomomis priemonėmis, kuriomis siekiama sustiprinti bankų vykdomą neveiksnių paskolų valdymą ir užtikrinti ilgalaikius tvarius restruktūrizavimo sprendimus, įskaitant neveiksnių paskolų tvarkymo ir strateginio įsipareigojimų nevykdymo tyrimo tikslus; iv) teisės akto pasiūlymo, kuriuo leidžiamas paskolų pardavimas, pateikimu; v) teisės akto pasiūlymo, kuriuo užtikrinama, kad išduoti nuosavybės dokumentai būtų nedelsiant perduodami, kartu apsisaugant nuo piktnaudžiavimo, pateikimu; vi) nuolatiniu nemokumo ir nuosavybės teisės netekimo sistemos įgyvendinimo ir veikimo rezultatų stebėjimu, užtikrinant, kad ji atitiktų savo tikslus ir principus; vii) siekiant atsižvelgti į 2015 m. pirmo ketvirčio fiskalinius rezultatus, pirminio balanso 2015 m. tikslo padidinimu iki ne mažiau kaip 264 mln. EUR pertekliaus (1,5 % BVP) ir 2016–2018 m. pirminio pertekliaus tikslo papildomu patikslinimu, taip pat kartu laikantis koregavimo plano, nurodyto Stabilumo ir augimo pakte; viii) visišku Nacionalinės sveikatos sistemos (NHS) įgyvendinimu iki 2017 m.; ix) naujosios integruotos mokesčių agentūros, sukūrus bendrą registracijos procesą ir patvirtinus naują mokesčių procedūros kodeksą, veikimu; x) viešojo administravimo reformos, padėsiančios patobulinti darbo užmokesčio nustatymo mechanizmą, reformos plano priėmimu, pagal kurį būtų įvesta nauja darbuotojų vertinimo bei paaukštinimo tarnyboje sistema ir didinamas darbuotojų judumas; xi) neįgalumo ir studentų išmokų konsolidavimu; xii) papildomų reikalavimų įtraukimu būsto rinkos reguliavimo srityje siekiant paspartinti nuosavybės dokumentų išdavimą; xiii) tyrimo, papildysiančio nacionalinę turizmo strategiją, kuri yra ekonomikos augimo veiksmų plano dalis, parengimu ir xiv) dujų ir elektros energijos reguliavimo tvarkos ir rinkos organizavimo pasirinkimu bei pažanga, susijusia su Kipro elektros energijos administracijos išskaidymu;
            
            
               (8)per visą Kipro visapusiškų politikos priemonių paketo įgyvendinimo laikotarpį Komisija turėtų teikti papildomas politines rekomendacijas ir techninę pagalbą konkrečiose srityse. Jei valstybė narė, kuriai taikoma makroekonominio koregavimo programa, turi nepakankamai administracinių pajėgumų, ji gali kreiptis techninės pagalbos į Komisiją, kuri tuo tikslu gali sudaryti ekspertų grupes;
            
            
               (9)laikydamosi galiojančių nacionalinių taisyklių ir tvarkos, Kipro valdžios institucijos turėtų prašyti socialinių partnerių ir pilietinės visuomenės organizacijų nuomonės rengiant, įgyvendinant, stebint ir vertinant makroekonominio koregavimo programą,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Įgyvendinimo sprendimo 2013/463/ES 2 straipsnis iš dalies keičiamas taip: 
            
            
               1)
                     5 dalis pakeičiama taip:
            
            
               „5.
                     Siekdamas atkurti savo finansų sektoriaus patikimumą, Kipras toliau įgyvendina bankų ir kooperacinių kredito įstaigų sektorių restruktūrizavimą, toliau stiprina priežiūrą ir reguliavimą, taip pat atsižvelgdamas į BPM vaidmenį, ir vykdo skolos restruktūrizavimo sistemos reformą, kartu apsaugodamas finansinį stabilumą.
            
            
               Programoje numatomos šios priemonės ir rezultatai:
            
            
               a) užtikrinti, kad būtų atidžiai stebima bankų sektoriaus likvidumo padėtis tiek, kiek iš tiesų reikia, kad būtų sumažinta rimta grėsmė finansų sistemos stabilumui. Nuo centrinio banko finansavimo arba valstybės pagalbos priklausančių šalies bankų finansavimas ir kapitalo planai turi realiai atspindėti numatytą bankų sektoriaus finansinio įsiskolinimo mažinimą, taip pat turėtų būti mažinama priklausomybė nuo skolinimosi iš centrinio banko, išvengiant skubaus turto išpardavimo ir kreditų krizės;
            
            
               b) pritaikyti minimalius kapitalo reikalavimus, atsižvelgiant į balanso įvertinimo ir išsamaus vertinimo parametrus;
            
            
               c) bankai, patiriantys kapitalo stygių, gali, jei kitų priemonių nepakanka, prašyti valstybės rekapitalizavimo pagalbos pagal valstybės pagalbos procedūras. Bankai, vykdantys restruktūrizavimo planus, teikia ataskaitas apie šių planų įgyvendinimo pažangą; 
            
            
               d) užtikrinti, kad visiškai veiktų kreditų registras;
            
            
               e) atsižvelgiant į perėjimą prie BPM, užtikrinti visišką reglamentavimo sistemos, susijusios su paskolų suteikimu, turto vertės sumažėjimu bei atidėjiniais, įgyvendinimą;
            
            
               f) užtikrinti, kad bankai reguliariai informuotų valdžios institucijas ir rinkas apie savo operacijų restruktūrizavimo pažangą;
            
            
               g) užtikrinti valdymo direktyvos patikslinimą, kuriuo, be kita ko, būtų apibrėžta bankų vidaus audito padalinių ir bankų priežiūros institucijų tarpusavio sąveika;
            
            
               h) stiprinti bankų valdymą, įskaitant draudimą skolinti nepriklausomiems valdybos nariams arba susijusioms šalims;
            
         
         
            
               i) užtikrinti būtinus darbuotojus ir pakeitimus, atsižvelgiant į naują Kipro centrinio banko prisiimtą atsakomybę, visų pirma už bankų pertvarkymo ir priežiūros funkcijas, ir bendro taisyklių sąvado nuostatų, įskaitant Europos Parlamento ir Tarybos direktyvą 2014/59/ES(*) ir Europos Parlamento ir Tarybos direktyvą 2014/49/ES(**), perkėlimą į nacionalinę teisę;
            
            
               j) racionalizuoti draudimo bendrovių ir pensijų fondų reglamentavimą ir priežiūrą;
            
            
               k) stiprinti neveiksnių paskolų valdymą, atsižvelgiant į BPM pokyčius ir terminus. Tai apima: Kipro centrinio banko nustatytų restruktūrizavimo tikslų stebėseną ir paskelbimą; priemones, kuriomis skolintojams leidžiama gauti tinkamą finansinę informaciją apie skolininkų finansinę būklę ir prašyti skolų negrąžinančių skolininkų finansinio turto ir pajamų išskaitymo, jį gauti ir vykdyti; priemones, kurios leidžia ir palengvina esamų skolų kartu su visais užstatais ir garantijomis perdavimą iš skolintojų trečiosioms šalims negavus skolininko sutikimo; 
            
            
               l) priimti teisės aktą, kuriuo užtikrinama, kad išduoti nuosavybės dokumentai būtų nedelsiant perduodami nekilnojamojo turto pirkėjams, kartu apsisaugant nuo piktnaudžiavimo;
            
            
               m) mažinti suvaržymus konfiskuoti užstatą, visų pirma užtikrinant sklandų ir veiksmingą patikslintos nuosavybės teisės netekimo sistemos veikimą; šią priemonę papildys įmonių ir asmenų nemokumo procedūrų reformos įgyvendinimas ir užbaigimas, įskaitant visus papildomus administracinius aktus ir reglamentus. Naujosios nemokumo sistemos įgyvendinimas ir veikimo rezultatai nuolatos stebimi siekiant užtikrinti, kad ji atitiktų savo tikslus ir principus, ir prireikus bus siūlomi pakeitimai. Be to, iki 2016 m. pradžios turi būti atlikta išsami privačiojo sektoriaus skolos restruktūrizavimo teisinė sistemos peržiūra ir parengtas sistemos pakeitimų veiksmų planas bet kokiems trūkumams ištaisyti. Rekomendacijos dėl Civilinio proceso kodekso ir teismo taisyklių formuluojamos taip, kad būtų užtikrintas sklandus ir veiksmingas patikslinto nuosavybės teisės netekimo įstatymo ir naujosios nemokumo sistemos veikimas, taip pat paspartintas bylų nagrinėjimas teismuose ir sumažintas neišnagrinėtų bylų skaičius;
            
            
               n) užbaigti kooperacinių kredito įstaigų reguliavimo ir priežiūros suderinimą su komercinių bankų reguliavimu ir priežiūra;
            
            
               o) užtikrinti, kad bendradarbiavimo grupė laiku ir visiškai įgyvendintų sutartą restruktūrizavimo planą ir imtųsi papildomų priemonių, kad pagerintų veiklos pajėgumus pirmiausia įsiskolinimo valdymo, valdymo informacijos sistemos, valdymo ir valdymo pajėgumų srityse;
            
            
               p) toliau stiprinti pinigų plovimo prevencijos sistemą ir įgyvendinti veiksmų planą, kuriuo, atsižvelgiant į geriausią patirtį, užtikrinamas geresnės praktikos, susijusios su išsamiu klientų tikrinimu ir subjektų skaidrumu, taikymas;
            
            
               (*) 2014 m. gegužės 15 d. Europos Parlamento ir Tarybos direktyva 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012 (OL L 173, 2014 6 12, p. 190). 
            
            
               (**) 2014 m. balandžio 16 d. Europos Parlamento ir Tarybos direktyva 2014/16/ES dėl indėlių garantijų sistemų (OL L 173, 2014 6 12, p. 149).“
                     
            
            
               2)
                     įterpiama ši dalis:
            
            
               „7b.
                     Vykdydamos fiskalinę politiką 2017–2018 m., Kipro valdžios institucijos sieks valdžios sektoriaus balanso, kuriuo bus užtikrinamas skolos tvarumas ir kuris suderinamas su koregavimo planu, nurodytu Stabilumo ir augimo pakte.“;
            
            
               3)
                     8 dalyje h punktas pakeičiamas taip:
            
            
               „h)
                     viešojo administravimo reformą, kad būtų pagerintas jo veikimas ir veiksmingumas, visų pirma peržiūrint viešosios tarnybos dydį ir funkcinę organizaciją, tobulinant darbo užmokesčio nustatymo mechanizmą, įvedant naujas darbuotojų vertinimo bei paaukštinimo tarnyboje sistemas ir didinant darbuotojų judumą, siekiant užtikrinti veiksmingą valdžios sektoriaus išteklių panaudojimą ir kokybiškų paslaugų teikimą gyventojams;“
            
            
               4)
                     12 ir 13 dalys pakeičiamos taip:
            
            
               „12.
                     Kipras užtikrina, kad būtų sumažintas vėluojamų išduoti nuosavybės dokumentų skaičius, ir racionalizuoja procedūras, kad nauji pastatų sertifikatai ir nuosavybės dokumentai būtų išduodami greitai ir veiksmingai.
            
            
               13.
                     Kipras imasi iniciatyvų stiprinti savo turizmo sektoriaus konkurencingumą, kaip ekonomikos augimo veiksmų plano dalį įgyvendindamas turizmo sektoriaus veiksmų planą, nustatydamas konkurencijos turizmo sektoriuje kliūtis, priimdamas naują nacionalinę turizmo strategiją ir įgyvendindamas aviacijos politikos strategiją, kuria atsižvelgiama į ES išorės oro susisiekimo ir ES oro susisiekimo susitarimus, kartu užtikrinant pakankamas oro jungtis.“
            
            
               5)
                     16 dalis pakeičiama taip:
            
            
               „16.
                     Kipras įgyvendina ekonomikos augimo veiksmų planą deramai atsižvelgdamas į vykdomą viešojo administravimo reformą, viešųjų finansų valdymo reformą, kitus Kipro makroekonominio koregavimo programoje nustatytus įsipareigojimus ir susijusias ES iniciatyvas, atsižvelgdamas į partnerystės susitarimą dėl Europos struktūrinių ir investicinių fondų įgyvendinimo. Ekonomikos augimo veiksmų planą koordinuos ir jo vykdymą užtikrins viena įstaiga.“
            
            
               2 straipsnis
            
         
         
            
               Šis sprendimas skirtas Kipro Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
                     […]
               
            
         
         
            
                  
                     (1)
                  OL C 120, 2013 4 26, p. 1.
               
               
                  
                     (2)
                  OL L 140, 2013 5 27, p. 1.
               
               
                  
                     (3)
                  2013 m. balandžio 25 d. Tarybos sprendimas 2013/236/ES, skirtas Kiprui, dėl specialiųjų priemonių finansiniam stabilumui ir tvariam augimui atkurti (OL L 141, 2013 5 28, p. 32).
               
               
                  
                     (4)
                  2013 m. rugsėjo 13 d. Tarybos įgyvendinimo sprendimas 2013/463/ES dėl Kiprui skirtos makroekonominio koregavimo programos patvirtinimo, kuriuo panaikinamas Sprendimas 2013/236/ES (OL L 250, 2013 9 20, p. 40).